6.4.2022
DA
Den Europæiske Unions Tidende
C 152/173
4.
Særlige bemærkninger: skovenes økonomiske og sociale rolle 4.1.
Skovene opfylder en lang række behov i dagligdagen og leverer råvarer til industri- og forbrugerprodukter, arealer til fritidsaktiviteter og sunde fødevarer til direkte brug i husholdningerne.
Skove spiller dermed en central rolle i både den træbaserede og ikke-træbaserede bioøkonomi, og de bidrager til sundhed og mental trivsel.
4.2.
Den skovbaserede bioøkonomi hviler på forskellige værdikæder, der omfatter skovejere og mange former for industrier og tjenester, lige fra skovmaskine- og transportvirksomheder til træforarbejdningsvirksomheder.
Blandt aktørerne findes både lokale mikrovirksomheder, kooperativer og SMV'er og store internationale virksomheder.
Den skovbaserede bioøkonomi skaber som følge heraf arbejdspladser i mange sektorer og i forskellige geografiske områder, hvilket har stor betydning for landdistrikter.
4.3.
Det meste rundtømmer i EU anvendes som industrielt råmateriale (tømmer og papirmassetræ), mens anvendelsen af træ til brændsel varierer betydeligt medlemsstaterne imellem (5).
Med undtagelse af trykpapir skønnes den globale efterspørgsel at ville stige for både traditionelle og nye træprodukter.
EØSU anbefaler, at det sikres, at normer og standarder ikke hindrer, men snarere tilskynder til anvendelse af træbaserede produkter og byggeri, samtidig med at det sikres, at forbrugerne informeres korrekt om eventuelt andre materialer end træ i disse produkter gennem passende mærkning.
4.4.
Den nuværende gode praksis tyder på, at forskellige typer træer og forskellige dele af et træ anvendes til det formål og de produkter, som de er bedst egnet til, og på den måde skabes den største merværdi, uden at naturressourcer går til spilde.
Meget af den skovbaserede energi produceres ved hjælp af udtynding, skovningsaffald eller sidestrømme fra træbearbejdning.
Papirmassefabrikker er et godt eksempel på fabrikker, der producerer elektricitet og varme som et biprodukt.
Sidestrømme og affald anvendes endvidere som råmaterialer i eksisterende industriprocesser og i stigende grad til nye bioprodukter.
4.5.
EØSU fremhæver betydningen af en intensiv udvikling af teknologier og løsninger til bæredygtig og klimarobust biomasseproduktion, energi- og materialeeffektivitet samt praksisser for den cirkulære økonomi i alle skovbaserede værdikæder.
Digitale teknologier, herunder kunstig intelligens, har betragteligt potentiale til at støtte udviklingen og optimeringen af skovforvaltning, industriprocesser, logistik og interaktion mellem partnere i forsyningskæder.
4.6.
De mest vidtrækkende innovationer skaber nye materialer og produkter, herunder biokemikalier, avancerede biobrændstoffer og tekstilfibre, hvoraf nogle er lavvolumenprodukter med stor merværdi.
Da udviklingen af nye produkter ofte sker i sammenhæng med eksisterende produktion, skaber traditionelle produktionsenheder nye virksomheds­ økosystemer, som omfatter en bred vifte af virksomheder, navnlig SMV'er.
4.7.
Kompetenceudvikling er en af forudsætningerne for den digitale og grønne omstilling af skovbaserede aktiviteter.
Den er også nødvendig for at sikre, at ingen lades i stikken.
Der skal tages højde for efterspørgslen efter nye færdigheder inden for erhvervsuddannelse og universitetsuddannelser samt ved tilrettelæggelsen af opkvalificering og omskoling.
Der er endvidere behov for praktiske rådgivningstjenester, som kan hjælpe virksomheder, navnlig små virksomheder, med at opfylde de nye krav.
4.8.
EØSU fremhæver den rolle, som social dialog spiller i forbindelse med kompetenceudvikling og sundhed og sikkerhed på arbejdspladsen.
Tildeling af midler fra ESF+ til fremme af kvalitetsjob og passende arbejdsvilkår i den træbaserede bioøkonomi kan bidrage til at bekæmpe fattigdom og mindske migrationen fra landdistrikterne.
Fattigdomsbekæmpelse bidrager også til at reducere ulovlig fældning af træ, navnlig til opvarmning.
4.9.
Da skovbaserede job fortrinsvist er besat af mænd, og idet den gennemsnitlige alder for personer i disse job er relativt høj, er det vigtigt at tiltrække flere kvindelige arbejdstagere og iværksættere samt unge til sektoren.
Dette vil kræve samarbejde om at udvikle skovbrugets og de skovbaserede industriers image og øge offentlighedens bevidsthed om de muligheder, som den moderne bioøkonomi giver.
Der er også behov for effektiv kommunikation til samfundet om metoder og forudsætninger for at øge skovenes levedygtighed og modstandsdygtighed.
(5)
https://ec.europa.eu/eurostat/documents/3217494/12069644/KS-FK-20-001-EN-N.pdf/a7439b01-671b-80ce-85e44d803c44340a?t=1608139005821